Návrh na zmenu úlohy C.9 z uznesenia vlády SR č. 444/2003 k návrhu východísk štátneho rozpočtu na rok 2004

Vláda uznesením č. 444/2003/C.9 uložila ministrovi zahraničných vecí zabezpečiť odvod dividend do príjmov štátneho rozpočtu z akciovej spoločnosti Správa služieb diplomatickému zboru vo výške 70 % z čistého zisku, minimálne vo výške 20 mil. Sk. 
	
Na základe citovaného uznesenia vlády bol vypracovaný návrh rozpočtu kapitoly Ministerstva zahraničných vecí SR na rok 2004, keďže ním boli schválené ukazovatele príjmov a výdavkov rozpočtových kapitol na rok 2004. Uznesením vláda schválila celkový objem výdavkov kapitoly Ministerstva zahraničných vecí SR na rok 2004 vo výške              cca 3 082 mil. Sk. Príjmy kapitoly boli navrhnuté vo výške 140 mil. Sk, čo predstavuje zvýšenie o 20 mil. Sk oproti roku 2003.

Jedným z dôvodov nereálnosti uznesenia vlády je skutočnosť, že SSDZ, a. s. spláca investičný úver vo výške 180 mil. Sk určený na financovanie výstavby administratívneho centra Diplomat. Rozhodnutie o výstavbe administratívneho centra a jeho financovaní z časti z úverových zdrojov bolo prijaté valným zhromaždením dňa 13. októbra 2002, t.j. približne   8 mesiacov pred prijatím dotknutého uznesenia vlády, pričom výstavba administratívneho centra bola zahrnutá  už v pláne na rok 2002. Búracie a následne stavebné práce v areály Palisády 29 sa začali realizovať v decembri 2002. Samotná úverová zmluva bola podpísaná dňa 30. mája 2003 taktiež pred prijatím uznesenia, rokovania o podmienkach úveru prebiehali od októbra 2002. V prvom polroku 2003 bola stavba administratívneho centra vo vysokom štádiu rozostavanosti a uzavretie plánovanej úverovej zmluvy bolo nevyhnutné. V tejto súvislosti je tiež potrebné dodať, že až do konca septembra 2003 dokázalo vedenie spoločnosti financovať stavbu z vlastných zdrojov spoločnosti. Uznesenie vlády č. 444/2003 bolo prijaté až po schválení úveru valným zhromaždením, po podpise úverovej zmluvy a v čase rozostavanosti administratívneho centra.

Odvod dividend vo výške minimálne 20 mil. Sk z čistého zisku sa javí nereálne rovnako z dôvodu, že v tejto výške nemôže spoločnosť zabezpečiť ani celkový hrubý zisk za príslušný rok. Správa služieb diplomatickému zboru, a.s. má od roku 2003 rozbehnutý investičný program a je navyše zaťažená investičným úverom vo výške 180 mil. Sk, ktorý bude, mimo úrokov splácať do roku 2012. Audítorská spoločnosť Deloitte & Touche Tax,      k. s. vo svojom stanovisku k možnostiam akciovej spoločnosti vyplácať dividendu akcionárovi z  23. júna 2004 konštatuje, vychádzajúc z  Plánu výnosov a nákladov Správy služieb diplomatickému zboru, a.s. pre rok 2004, že akcionár môže dostať vyplatenú dividendu za rok 2004 v maximálnej výške 6 885 tis. Sk.

Keďže SSDZ a.s. nie je schopná v roku 2004 tvoriť čistý zisk v takej výške, aby mohla byť predmetná úloha splnená a v čase spracovania transformačného projektu neboli známe viaceré objektívne skutočnosti, ktoré majú v súčasnosti vplyv na tvorbu zisku, ako nevyhnutné investovanie do opráv a údržby vlastných nehnuteľností, ako aj do nových investičných aktivít , bol pripravený zo strany  MZV SR návrh na zrušenie úlohy C.9 uznesenia vlády SR č. 444/2003. V rámci medzirezortného pripomienkového konania, ktoré sa uskutočnilo v júli 2004 malo Ministerstvo financií SR zásadné pripomienky k uvedenému návrhu. V zmysle týchto pripomienok bolo vyvolané rozporové konanie, ktoré sa uskutočnilo v septembri 2004. Na základe záverov tohto rokovania Ministerstvo zahraničných vecí SR navrhuje zmeniť  úlohu C.9 uznesenia vlády SR č. 444/2003 – zabezpečiť odvod dividend do príjmov štátneho rozpočtu z akciovej spoločnosti Správa služieb diplomatického zboru, a.s. za rok 2003 v roku 2004  2 mil. Sk, za rok 2004 v roku 2005 minimálne 7 mil. Sk, v rokoch 2006 – 2007 podľa rozpisu rozpočtu na roky 2006 – 2007 a v ďalších rokoch vo výške 70% z čistého zisku, minimálne vo výške predchádzajúceho roka.

Na základe uvedených skutočností Ministerstvo zahraničných vecí SR navrhuje zmeniť úlohu C.9 z uznesenia vlády SR č. 444/2003.